Feesviering in Zim ná Mugabe se bedankingZimbabwiërs vier fees in die strate van Harare nadat daar aangekondig is dat Robert Mugabe as president van Zimbabwe bedank het (21 November 2017). Foto: AP Photo/Tsvangirayi Mukwazhi Zimbabwiërs het Dinsdagaand verheug die strate van Harare, die hoofstad van Zimbabwe, ingevaar om jubelend Robert Mugabe se bedanking ná 37 jaar as staatshoof te vier. Jacob Mudenda, die speaker in die Zimbabwiese parlement, het vroeër bevestig dat die 93-jarige staatshoof bedank het. Mugabe se bedanking het gekom nadat hy aanvanklik nie gehoor gegee het aan Maandagmiddag se spertyd om te bedank nie. Zanu-PF het daarna ŉ mosie ingedien om Mugabe in ŉ staat van beskuldiging te plaas, maar hy het bedank voordat die proses gefinaliseer kon word. Mugabe het ŉ week lank verbete aan sy amp geklou nadat die weermag en sy voormalige politieke bondgenote Harare oorgeneem het in ŉ poging om hom as president van die Afrikaland te verwyder. Mugabe is die afgelope naweek uit Zanu-PF geskors waarna die parlementêre proses om hom te verwyder begin is. Verskeie internasionale media het Dinsdag beeldmateriaal vertoon van Zimbabwiërs wat dansend en singend in die strate van Harare feesvier terwyl hulle landsvlae in die lug laat wapper. Motoriste het toeters geblaas en sommige het plakkate van genl. Constantine Chiwenga, die Zimbabwiese weermaghoof wat die weermagoorname van die land gelei het, in die lug gewaai. Die feestelike gesig was aanduidend van ŉ nuwe hoofstuk wat vir Zimbabwe aangebreek het. Zimbabwiërs vier fees in die strate van Harare nadat daar aangekondig is dat Robert Mugabe as president van Zimbabwe bedank het (21 November 2017). Foto: AP Photo/Tsvangirayi Mukwazhi Reuters het Dinsdagmiddag berig Mugabe se bedankingsbrief wat deur die speaker voorgelees is, het nie genoem wie sy presidensiële verpligtinge by hom sal oorneem nie. Die speaker het wel genoem dat hy aandag skenk aan regskwessies om te verseker ŉ nuwe leier is teen einde Woensdag ingestel. AP berig ŉ beampte van die regerende party, Zanu-PF, het bevestig Emmerson Mnangagwa wat onlangs as Mugabe se adjunk afgedank is, sal binne 48 uur by Mugabe as staatshoof oorneem. Mugabe het gedurende sy termyn as staatshoof die eens ryk Afrikaland tot ekonomiese ondergang gelei. Zimbabwe het onder Mugabe se leiding tot hiperinflasie gesink nadat inflasie met meer as ŉ miljoen persent gestyg en ekonomiese groei tot minus 18% gekrimp het. Hy het deur die jare sy magsgreep behou deur sy teenstanders deurentyd te onderdruk, hoewel talle mense oor Afrika hom steeds bewonder en deur die dekades ondersteun het. Mugabe se vrou, Grace (52), het internasionaal kritiek uitgelok deur haar uitspattige leefstyl en luukse koopgewoontes terwyl duisende Zimbabwiërs krepeer van armoede. Extraordinary scenes on the streets of Harare following Mugabe's resignation as president of Zimbabwe https://t.co/7wXht8qzJZ #MugabeResigns pic.twitter.com/GyGXYT0MGY — BBC Breaking News (@BBCBreaking) November 21, 2017